BACK PAGE ദേശീയപാത വികസനം: ക്രൈസ്തവ തീര്ഥാടന കേന്ദ്രം സംരക്ഷിക്കാന് ആകാശപാത പദ്ധതിയനുസരിച്ച് തീര്ഥാടന കേന്ദ്രത്തിന് മുകളിലൂടെയാകും ആകാശപാത കടന്നുപോകുക കൊടുങ്ങല്ലൂര്: ദേശീയപാത 66 വികസനത്തില് പൊളിച്ചുനീക്കാന് നിര്ദേശിക്കപ്പെട്ടിരുന്ന ക്രൈസ്തവ തീര്ഥാടന കേന്ദ്രം സംരക്ഷിക്കുന്നതിന് ആകാശപാത എലവേറ്റഡ് ഹൈവേ നിര്മിക്കാന് ദേശീയപാത അതോറിറ്റിയുടെ തീരുമാനം. കൊടുങ്ങല്ലൂര് ചന്തപ്പുര വടക്ക് സ്ഥിതി ചെയ്യുന്ന സന്െറ് തോമസ് തീര്ഥാടന കേന്ദ്രം സംരക്ഷിക്കുന്നതിനാണ് എന്.എച്ച്.എ.ഐയുടെ നടപടി. ഇത് സംബന്ധിച്ച് കേന്ദ്ര ഉപരിതല ഗതാഗത മന്ത്രി നിതിന് ഗഡ്ഗരിയുടെ കത്ത് ബെന്നി ബെഹനാന് എം.പിക്ക് ലഭിച്ചു. ഹൈവേ വികസനത്തിന്െറ ഭാഗമായി തീര്ഥാടന കേന്ദ്രത്തിന്െറ ദേവാലയം സ്ഥിതി ചെയ്യുന്ന 21 സന്െറ് ഭൂമിയാണ് ദേശീയപാത അതോറിറ്റിക്ക് വേണ്ടി കോമ്ബിറന്റ് അതോറിറ്റി ഏറ്റെടുത്തത്. നൂറ് വര്ഷത്തോളം പഴക്കമുള്ള ദേവാലയത്തിന്െറ പകുതി ഭാഗം പൊളിച്ച് നീക്കാനായിരുന്നു പദ്ധതി. ഹൈവേ വികസനത്തിനായി ഏറ്റെടുക്കുന്ന ഭുമിയുടെ നഷ്ടപരിഹാരം കൊടുത്ത് തുടങ്ങിയതായി അധികൃതര് ഈയിടെ വ്യക്തമാക്കിയിരുന്നു. പദ്ധതി ലേല നടപടികളില് എത്തിയതായി മന്ത്രിയുടെ കത്തിലും പരാമര്ശിക്കുന്നുണ്ട്. ഇതിനിടെയാണ് തീര്ഥാടന കേന്ദ്രം സംരക്ഷിക്കാനുള്ള നടപടി വരുന്നത്. ഇതുമായി ബന്ധപ്പെട്ട് ദേവാലയ അധികൃതരും വിശ്വാസികളും അപേക്ഷകളും പരാതികളുമായി എട്ട് വര്ഷമായി ദേശീയപാത അതോറിറ്റിയെ സമീപിച്ചുകൊണ്ടിരിക്കുകയാണ്. അതോറിറ്റി ഓഫിസിന് മുന്നില് വൈദികരും കന്യാസ്ത്രീകളും ഇടവക വിശ്വാസികളും പൊതു പ്രവര്ത്തകരും ചേര്ന്ന് ധര്ണ സംഘടിപ്പിക്കുകയും െചയ്തിരുന്നു. രാഷ്ട്രീയ പാര്ട്ടികളുടെ പിന്തുണയോടെ നിരന്തരമായി സമ്മര്ദം ചെലുത്തിയിട്ടും അനുകൂല തീരുമാനങ്ങള് ഉണ്ടാകാത്തതിനാല് ഇടവക ജാഗ്രതാ സമിതി 30 ദിവസത്തെ റിലേ സത്യഗ്രഹം സംഘടിപ്പിച്ചിരുന്നു. ഇതിനിടെ, തീര്ഥാടന കേന്ദ്രം ഭാരവാഹികളായ പി.പി. സ്റ്റാന്ലി, പി.ആര്. ബാബു എന്നിവരുടെ നേതൃത്വത്തില് ഡല്ഹിയിലെത്തി നാഷനല് ഹൈവേ അതോറിറ്റിയില് നിവേദനം സമര്പ്പിച്ചു. ബെന്നി െബഹനാന് എം.പി മന്ത്രി നിതിന് ഗഡ്കരിയുമായി ചര്ച്ച നടത്തുകയും കത്ത് നല്കുകയും ചെയ്തു. തുടര്ന്ന് വിഷയം പഠിക്കാനും പരിഹാരം കണ്ടെത്താനും ഉദ്യോഗസ്ഥന്മാരെ ചുമതലപ്പെടുത്തുകയായിരുന്നു. ആകാശപാതയുടെ നിര്ദേശങ്ങള് അറിയിച്ചുള്ള നിതിന് ഗഡ്ഗരിയുടെ ഓഫിസില്നിന്നുള്ള കത്തിന്െറ പകര്പ്പ് ദേവലായ ഭരണസമിതിക്കും ഇടവക ജാഗ്രത സമിതിക്കും കൈമാറി. പദ്ധതിയനുസരിച്ച് തീര്ഥാടന കേന്ദ്രത്തിന് മുകളിലൂടെയാകും ആകാശപാത കടന്നുപോകുക.